جام کوردی:
بنکەی تەندرووستی شوهەدای بەشیر لە پارێزگای کەرکوک کە لە سەردەمی زاڵبوونی گرووپی تیرۆریستی داعش بە سەر ناوچەکەدا ڕووخابوو، لە لایەن کۆماری ئیسلامی ئێرانەوە بنیات نرایەوە.
بە پێی ڕاپۆرتی جام کوردی، بە ئامادەبوونی هەر یەک لە سەرکۆنسووڵی کۆماری ئیسلامی ئێران لە هەولێر، بەڕێوەبەری گشتی تەندرووستی پارێزگای کەرکوک و بەرپرسانی دیکەی ئەم پارێزگایە، ڕێ و ڕەسمی کردنەوەی بنکەی تەندرووستی شوهەدای بەشیر بەڕێوەچوو.
سەرکۆنسووڵی کۆماری ئیسلامی ئێران لە ڕێ و ڕەسمی کردنەوەی ئەم بنکە تەندرووستییە بە ئاماژە بە پیلانی دوژمنان بە ئامانجی تێکدانی ئاسایش و سەقامگیری وڵاتانی ئیسلامی وتی: خەڵکی عێراق لە سەر فەتوای ئایەتووڵا سیستانی مەرجەعیەتی باڵا بە کورد، عەرەب، تورکمان، نەتەوە و مەزهەبە جیاوازەکانەوە و بە پاراستنی یەکڕیزی خۆیان و پێشکەشکردنی خوێنی رۆڵەکانیان بە تایبەت شەهیدەکانی بەشیر و تازە بە بەشداری هێزەکانی سوپا، حەشدی شەعبی، پێشمەرگە، پۆلیس و هۆزەکان، سەرکەوتووانە لەم تاقیکردنەوە دژوارە ڕزگاریان بوو و ئەوەیان پیشاندا کە هیچ پیلانێک لە دژی خۆیان قبووڵ ناکەن.
مورتەزا عەبادی وتی: کۆماری ئیسلامی ئێران شانازی بەوە دەکات کە لە کاتێکدا کە پیلانگێڕان هیوایان بە سەرکەوتنی گرووپە تەکفیرییەکان لە عێراق هەبوو، یەکەم وڵات بوو کە هەر لە سەرەتای شەڕی داعشەوە لە سەر داوای فەرمی حکومەتی عێراق هاوکارییەکانی پێشکەش بە گەل و حکومەتی ئەم وڵاتە کرد.
ناوبراو لە درێژەی وتەکانیدا جەختی کردەوە: دڵنیاین کە وەک چۆن بە یەکڕیزی خۆتان ناوچەکانی وڵاتەکەتان لە ژێر دەستی داعش ڕزگار کردەوە بە هەمان شێواز دەتوانن لە قۆناغی ئاوەدانکردنەوەش سەرکەوتووانە هەنگاو بنێن.
عەبادی هەروەها جموجوڵی پاشماوەکانی داعشی بە بێ بایەخ ناو برد و وتی: ئەم جموجوڵانە دەنگی دوایین هەناسەکانی گرووپی تیرۆریستی داعش و لایەنگرانی ئەوانە لە ناوچەکە و یارمەتیدەری درێژەدانی تەمەنی ئەم گرووپە تیرۆریستییە نابێت.
لەم ڕێ و ڕەسمەدا کە نوێنەری پارێزگای کەرکوک، بەڕێوەبەری تەندرووستی ئەم پارێزگایە و یەکێک لە فەرماندەکانی حەشدی شەعبی وتاری خۆیان پێشکەش کرد، رۆڵی کۆماری ئیسلامی ئێران لە بەرەنگاربوونەوەی گرووپی تیرۆریستی داعش بەرز نرخێندرا و دەستخۆشییان لەو دامەزراوە خێرخوازییە ئێرانییەش کرد کە ئەرکی بنیات نانەوەی بنکەی تەندرووستی بەشیری لە ئەستۆ گرتبوو.
ئەم بنکە تەندرووستییە کە بە هاوکاری کۆمپانیا ئێرانییەکانی بەشدار لە پرۆسەی ئاوەدانکردنەوەی عێراق نۆژەن کرایەوە تەنیا بنکەی دەرمانی شارۆچکەی هەشت هەزار کەسی بەشیرە کە بە بیست فەرمانبەر و کەرەستە و پێداویستی ئێرانییەوە لە خزمەتی خەڵکی خۆڕاگری ناوچەکەدا دەبێت.
لەم ڕێ و ڕەسمەدا بەرپرسانی ئیداری و سەربازی و کەسایەتییە ئائینییەکانی ناوچەکە بەشدار بوون.
کۆتایی/.